கேள்வி: சீரியம் யுரேனியம் நீலம் பற்றி நீங்கள் என்ன அறிந்துள்ளீர்கள்?
பதில்: சீரியம் யுரேனியம் நீலம் (''Cerium uranium blue'') என்பது சீரியம்(IV) ஆக்சைடு (CeO2) மற்றும் யுரேனியம்(IV) ஆக்சைடு (UO2) ஆகியவற்றின் திண்ம கரைசல் வழங்கப்படும் பெயராகும். இவை 0 முதல் 100% யுரேனியம் வரை மாறுபடும் கலவையைக் கொண்டுள்ளன.
கேள்வி: சீரியம் யுரேனியம் நீலம் - தயாரிப்பு பற்றி நீங்கள் என்ன அறிந்துள்ளீர்கள்?
பதில்: சீரியம்(IV) சல்பேட்டு மற்றும் யுரேனைல் சல்பேட்டு அதிக வெப்பநிலையில் அதிகப்படியான மக்னீசியம் குளோரைடுடன் சேர்த்து சூடாக்குவதன் மூலம் சீரியம் யுரேனியம் நீலம் முதலில் பெறப்பட்டது. உற்பத்தி செய்யப்படும் கலவையின் இயைபு ஓரளவு மாறுபடுகிறது. தோராயமாக 2CeO2.UO2 ஆக இருந்தது. யுரேனைல் நைட்ரேட்டு மற்றும் சீரியம்(III) நைட்ரேட்டு கொண்ட ஒரு கரைசலில் அம்மோனியா சேர்க்கப்பட்டபோது இதே போன்ற ஒரு விளைபொருள் பெறப்பட்டது. ஆரம்பத்தில் மஞ்சள் நிறத்தில் இருந்த வீழ்படிவு, சிறிது நேரத்திற்குப் பிறகு நீல நிறமாக மாறியது. சீரியம்(IV) ஆக்சைடு (CeO2) மற்றும் யுரேனியம்(IV) ஆக்சைடு (UO2) ஆகியவற்றை ஒன்றாக 1000 °செல்சியசு வெப்பநிலையில் பல நாட்கள் சூடாக்குவதன் மூலம் சீரியம் யுரேனியம் நீலம் மிகவும் வசதியாக தயாரிக்கப்படுகிறது.
கேள்வி: சீரியம் யுரேனியம் நீலம் - பண்புகள் பற்றி நீங்கள் என்ன அறிந்துள்ளீர்கள்?
பதில்: CeO2 மற்றும் UO2 இரண்டும் புளோரைட்டு படிக அமைப்புடன் படிகமாக்கப்படுகின்றன. அணிக்கோவை மாறிலிகள் முறையே 5.41 Å மற்றும் 5.47 Å என மிகவும் ஒத்தவையாகவும் உள்ளன. 0 முதல் 100% வரை யுரேனியம் உள்ளடக்கத்துடன் திண்மக் கரைசல்களை உருவாக்கலாம். கலவை மாறும்போது அணிக்கோவை மாறிலிகளும் இரண்டு கூறுகளுக்கான மதிப்புகளுக்கு இடையில் சீராக மாறுகிறது. சீரியம்(IV) ஆக்சைடு மற்றும் தோரியம் ஆக்சைடு இடையே இதேபோன்ற திடக் கரைசல்கள் உருவாகின்றன. ஓர் எலக்ட்ரான், ஒரு இலேசான குறைக்கும் முகவரான யுரேனியம்(IV) அயனியில் உள்ள சுற்றுப்பாதையில் இருந்து, ஒரு வலுவான ஆக்சிசனேற்ற முகவரான சீரியம்(IV) அயனியில் உள்ள சுற்றுப்பாதைக்கு மாற்றப்படும்போது ஏற்படும் தீவிர மின்னூட்ட பரிமாற்ற மாற்றத்தால் நீல நிறம் ஏற்படுகிறது. முழுமையான பரிமாற்றம் யுரேனியம்(VI) மற்றும் சீரியம்(III) உற்பத்திக்கும் வழிவகுக்கும். இவ்வினையின் தலைகீழ் வினை நீரிய கரைசலில் இருந்து பெறப்படும் வீழ்படிவில் காணப்படுகிறது.